section_heading: Isključne tarne ili frikcijske spojke
paragraph_text: Ti odnosi i procesi koji se odvijaju pri uključenju mogu se predočiti s pomoću dijagrama. Iz njega se vidi da pri uključenju, kad je ispunjen navedeni uvjet, broj okretaja n<sub>2</sub> vođenog vratila mora najprije rasti od vrijednosti n<sub>2</sub> = 0 do n<sub>2</sub> = n<sub>o</sub>. Pri tome se broj okretaja vodećeg vratila n<sub>1</sub> najčešće smanji. Za to vrijeme kližu tarne površine jedna po drugoj, a od oblika promjena M<sub>u</sub> s vremenom zavisi kako će se mijenjati broj okretaja vođenog vratila. Kada je M<sub>u</sub> konstantan, ta je promjena linearna (ravna). Inače kada M<sub>u</sub> nije konstantan, promjena n<sub>2</sub> je zakrivljena. Na kraju vremena t<sub>R</sub> oba dijela spojke dosežu jednaki broj okretaja n<sub>o</sub>, pa s time prestaje klizanje tarnih površina i počinje razdoblje ubrzavanja vrtnje (rotacije) sklopa kao cjeline. To razdoblje traje sve dok se ne uspostavi neko stacionarno stanje u kojem je zadovoljen uvjet sinkrone vrtnje n<sub>1</sub> = n<sub>2</sub>. Određivanje momenta vrtnje za uključenje tarnih spojki povezano je, dakle, s određivanjem momenta ubrzanja.